section_heading: Vojna karijera
paragraph_text: Arpad Tamasy von Fogaras je rođen 9. prosinca 1861. u Rupei. Gimnaziju pohađa u Hermannstadtu, nakon čega od 1875. pohađa Vojnu školu u Mährisch-Weisskirchenu. Potom školovanje od 1878. nastavlja u Tehničkoj vojnoj akademiji u Beču. Nakon završetka iste, od 1881. služi u 2. tehničkoj pukovniji. Godine 1882. sudjeluje u gušenju ustanka u Dalmaciji i Hercegovini, dok je u svibnju 1885. promaknut u čin poručnika. Od studenog 1888. služi kao stožerni časnik u 23. pješačkoj diviziji, nakon čega od rujna 1890. služi u Glavnom stožeru u odjelu za željeznice. U studenom 1891. unaprijeđen je u čin satnika, dok od travnja 1893. služi u 18. pješačkoj diviziji smještenoj u Mostaru. U navedenoj diviziji nalazi se na službi do travnja 1893. kada je premješten na službu u stožer XV. korpusa sa sjedištem u Sarajevu. U svibnju 1897. imenovan je načelnikom stožera 3. pješačke divizije smještene u Linzu, dok je u studenom te iste godine promaknut u čin bojnika.